Den sydafrikanske politiminister, Bheki Cele, følger sagen om den svindelmistænkte dansker Anna Britta Troelsgaard Nielsen tæt.

Det siger han til Ekstra Bladet, efter at DR og TV2 i går kunne fortælle, at flere borgere i den sydafrikanske kystby Durban mener at have set den danske statsborger, der er mistænkt for at have begået underslæb for i alt 111 millioner kroner.

Læs også : DR Nyheder i Sydafrika: Lokale mener at have set svindelmistænkt

- Vi taler med Hawks (sydafrikansk specialstyrke, red.) og med general Lebeya, og vi vil sørge for, at de overvåger sagen og fortsætter med det, indtil de finder personen. Og vi vil arbejde hårdere for at finde hende. Det beløb, hun har taget, skal returneres til de rette folk. Det er et stort beløb, folk snakker om, og det skal hun stå til regnskab for, siger general Bheki Cele til Ekstra Bladet.

Lokale mener at have set svindelmistænkt

64-årige Anna Britta Troelsgaard Nielsen er lige nu på flugt fra de danske myndigheder og efterlyst via Interpol. Hun havde angiveligt begået underslæb gennem 16 år, mens hun arbejdede for Socialstyrelsen og Børne- og Socialministeriet, hvor hun sad med udbetaling af satspuljemidler.

Bagmandspolitiet har oplyst, at de har en god fornemmelse af, hvor den svindelmistænkte kvinde opholder sig. De vil dog ikke uddybe den påstand.

Læs også : Kurator i svindelsag bekræfter: Vi kigger på Sydafrika

DR Nyheder kunne til gengæld i går fortælle, at flere lokale sydafrikanere i et pænt beboelsesområde i den nordlige del af kystbyen Durban mener at have set den 64-årige kvinde for nyligt.

Nogle af dem mener at have set hende så sent som for to uger siden, mens andre mener at have set hende for omkring en måneds tid siden. Ingen af dem er helt sikre på det eksakte tidspunkt.